Regnen silede ned og mørket havde lagt sig, da en lastbil fuld af hønsefoder tirsdag aften kørte i grøften og væltede udenfor Bjergby ved Hjørring. Den pågældende vej er smal, og derfor trak lastbilchaufføren lidt ud i rabatten, så han kunne gøre plads til en modkørende bilist. - Han havde svært ved at orientere sig, fordi det var mørkt og regnede kraftigt, siger Jørgen W. Pedersen, og fortsætter: men heldigvis kørte han langsomt, så det foregik ganske udramatisk. Hønsefoder skal bjærges Lastbilen er blevet skærmet af med politi-tape, og Nordjyllands Beredskab er færdige på stedet. Nu er der bare bjærgningsarbejde tilbage. - Nu skal lastbilen tømmes for lasten, og der er vist i omegn af 30 ton hønsefoder i den, siger Jørgen W. Pedersen. I forbindelse med episoden blev der tilkaldt en ambulance. - Chaufføren var noget chokeret over hændelsen, men han var i fin fysisk form, konstaterede ambulanceredderne, siger indsatslederen.

Referat:
Det var på en smal vej uden for Bjergby, det gik galt, da lastbilchaufføren ville gøre plads til en modkørende bilist.